
ПРОКУРАТУРА НА РЕПУБЛИКА БЪЛГАРИЯ

ОКРЪЖНА ПРОКУРАТУРА – гр.ЯМБОЛ

ОБЯВЯВА КОНКУРС
ЗА ДЛЪЖНОСТТА „СЪДЕБЕН ДЕЛОВОДИТЕЛ“ В СЛУЖБА „ДЕЛОВОДСТВО“ ПРИ ОКРЪЖЕН СЛЕДСТВЕН ОТДЕЛ В ОКРЪЖНА ПРОКУРАТУРА - ЯМБОЛ.

I. КРАТКО ОПИСАНИЕ НА ДЛЪЖНОСТТА: приема, описва и изпраща всички входящи и изходящи документи, като: приема и регистрира входящата кореспонденция; експедира изходящата кореспонденция; извършва вписвания в съответните деловодни книги и дневници; прилага новопостъпили документи, подрежда и номерира документите към делата; отговаря за подреждането и съхраняването на делата в деловодството; предоставя справки по дела и преписки; архивира приключените дела и преписки; въвежда данни в Унифицираната информационна система на Прокуратурата на Република България; извършва и други задачи, възложени от прекия ръководител, свързани с изпълнение на длъжността.

IІ.ИЗИСКВАНИЯ КЪМ КАНДИДАТИТЕ ЗА ЗАЕМАНЕ НА ДЛЪЖНОСТИТЕ
Общи изисквания: за съдебен деловодител се назначава лице, което:
1.е български гражданин, гражданин на друга държава - членка на Европейския съюз, на друга държава -страна по Споразумението за Европейското икономическо пространство или на Конфедерация Швейцария;

2.е навършило пълнолетие;

3.не е поставено под запрещение;

4.не е осъждано на лишаване от свобода за умишлено престъпление от общ характер;

5.не е лишено по съответния ред от правото да заема определена длъжност; 

6.има завършено средно образование, като за заемане на длъжността не се изисква наличие на трудов стаж и професионален опит;

7.отговаря на изискванията за несъвместимост по чл.340а, ал.2 от ЗСВ, като липсата на ограничения за заемане на длъжността се удостоверява от избраното в конкурса лице, чрез попълване на декларация по образец, с което Окръжна прокуратура – гр.Ямбол ще сключи споразумение.

Специфични изисквания:

1.компютърна грамотност и умения за работа с: MS Office; Internet и Microsoft Outlook;

2.умения за работа със стандартна офис техника;

3.отлични познания по правопис, граматика и пунктуация;

4.познаване на нормативната уредба, регламентираща дейността, правата и задълженията на съдебните служители в ПРБ.

III.НЕОБХОДИМИ ДОКУМЕНТИ:
1.Писмено заявление за участие в конкурса, подадено лично или чрез пълномощник (нотариално заверено) - по образец – Приложение № 1. 

2.Декларация от кандидата, че е пълнолетен български гражданин, гражданин на друга държава - членка на Европейския съюз, на друга държава — страна по Споразумението за Европейското икономическо пространство или на Конфедерация Швейцария, не е поставен под запрещение, не е осъждан на лишаване от свобода за умишлено престъпление от общ характер и не е лишен по съответен ред от правото да заема определена длъжност, по образец – Приложение № 2;

3.Заверен препис от документ за придобита образователно-квалификационна степен;

4.Заверен препис от документ за компютърна грамотност;

5.Автобиография – тип CV;

6.Медицинско свидетелство за работа и удостоверение за липса на психическо заболяване; 

7.Други документи (свидетелства, сертификати и др.) по преценка на кандидата, доказващи неговият опит, квалификация и умения, свързани с изискванията за заемане на длъжността.

За кандидатите служебно се изисква издаването на електронно свидителство за съдимост от Министерството на правосъдието. При неиздаване на електронно свидетелство за съдимост от Министерството на правосъдието от кандидатите се изисква да представят такова, издадено по общоустановения ред.

IV.МЯСТО И СРОК НА ПОДАВАНЕ НА ДОКУМЕНТИТЕ:
Място: Окръжна прокуратура-гр.Ямбол, Съдебна палата, етаж ІІІ, стая № 309, всеки работен ден от 09.00 часа до 11.30 часа и от 13.30 часа до 16.30 часа.
Срок: в 30-дневен срок, считано от деня, следващ датата на публикуване на обявата.

На разположение на кандидатите е типова длъжностна характеристика за длъжността.
V.НАЧИН НА ПРОВЕЖДАНЕ НА КОНКУРСА: на три етапа
І ЕТАП – по документи. Конкурсната комисия разглежда всяко постъпило заявление, като преценява дали са представени всички необходими документи и дали те удостоверяват изпълнението на минималните и специфичните изисквания за заемане на длъжността. До участие в конкурса се допускат единствено кандидатите, които напълно отговарят на посочените в обявата изисквания. Решението на комисията, относно допускането до конкурса се оформя в протокол и се изготвят списъци на допуснатите и недопуснатите кандидати, които се подписват от членовете на комисията. В списъка на допуснатите кандидати се посочват датата на провеждане на конкурса, която не може да бъде по-рано от 14 дни от изнасянето на списъка, началният час и мястото на провеждане на конкурса. В списъка на недопуснатите до конкурса кандидати се посочват основанията за недопускането им. Списъците с допуснатите и недопуснатите кандидати се поставят на общодостъпно място, упоменато в т.VI, не по-късно от 7 дни след изтичане на срока за подаване на заявленията за участие в конкурса, при спазване на изискванията на Закона за защита на личните данни. На недопуснатите кандидати се съобщават писмено съображенията за отказа. Недопуснатите кандидати могат да подадат възражение до И.Ф.Административен ръководител на Окръжна прокуратура – гр.Ямбол в 7-дневен срок от съобщението. В 3-дневен срок и.ф.административният ръководител се произнася с окончателно решение. Жалбата не спира конкурсната процедура. Конкурсът се провежда по обявения начин и когато допуснатият кандидат е само един.

ІІ ЕТАП – практически изпит, който включва: съставяне на таблица в Excel; набиране, форматиране, поправяне на умишлено допуснати правописни и пунктуационни грешки на предоставен за целите на конкурса текст и изпращането им по електронна поща, с цел проверка уменията на кандидатите за работа с компютърни и софтуерни приложения и възможностите им за правопис, граматика и пунктуация. Кандидатите се оценяват от конкурсната комисия с точки по шестобалната система, с помощта на предварително утвърдена от комисията методика за оценяване. До трети етап на конкурса се допускат кандидати, които са получили оценка най-малко 4,50, като списъците с резултатите на допуснатите и недопуснатите кандидати се поставят на упоменатото в т.VI общодостъпно място.

ІІІ ЕТАП – събеседване, което има за цел да установи личната мотивация на кандидатите за заемане на длъжността. Към тях ще бъдат отправяни въпроси, свързани с дейността на Прокуратурата на РБ (в т.ч. и на окръжния следствен отдел), както и въпроси относно правата и задълженията на съдебните служители съгласно ПАПРБ и Етичния кодекс на съдебните служители. Кандидатите се оценяват по шестобалната система. Индивидуалната им оценка се формира като средноаритметично число от сбора на оценките на членовете на комисията. Крайната оценка се формира като средноаритметичен резултат от оценките от втори и трети етап, като окончателно се класират тези кандидати, чиято крайна оценка е не по-малко от 4,50. Въз основа на проведения конкурс комисията класира кандидатите съобразно получения от тях резултат, като в 3-дневен срок от приключване на конкурса представя на и.ф.административния ръководител протокол от проведения конкурс и документите на класираните кандидати. Окончателните списъци с резултатите на класираните кандидати за длъжността се публикуват на интернет - страницата на Окръжна прокуратура – гр.Ямбол и се поставят на информационното табло на входа на Съдебна палата – гр.Ямбол, ул. „Жорж Папазов“ № 1, етаж I. И.Ф.Административният ръководител на Окръжна прокуратура – гр.Ямбол определя със заповед лицето, класирано на първо място, за спечелило конкурса. Лицето, класирано на първо място, попълва декларация за липса на обстоятелства по чл.92, ал.1 ПАПРБ.

VI.ОБЩОДОСТЪПНО МЯСТО ЗА ОБЯВЯВАНЕ НА СПИСЪЦИ И СЪОБЩЕНИЯ ВЪВ ВРЪЗКА С КОНКУРСА, С КОЙТО СЕ ОБЯВЯВА СВОБОДНАТА ЩАТНА БРОЙКА.

1.на информационното табло на входа на Съдебна палата – гр.Ямбол, ул. „Жорж Папазов" № 1, етаж І;

2.на интернет - страница на Окръжна прокуратура – гр.Ямбол - www.prb.bg/opyambol/.

Ямбол 8600; ул. „Жорж Папазов” № 1; тел.: 046/620008; факс: 046/662613; e-mail: op_yambol@ymb.prb.bg

